চট্টগ্রাম, গোলাম ফারুক দুলাল, বাংলাদেশনিউজ২৪x৭.কম  সর্ব শেষ রাডার ও স্যাটেলাইট পর্যবেক্ষণে জানা গেছে, আরব সাগর থেকে সোমালিয়ান জলদস্যু কবলিত জাহাজ এম.ভি. জাহান মণি ধীরে ধীরে সোমালিয়ার দিকে এগিয়ে যাচ্ছে। জাহাজটির ১২ নটিকেল মাইলে চলার কথা থাকলেও জলদস্যুরা গতি কমিয়ে ৯.৮ নটিকেল মাইলে এটিকে নিয়ে এগোচ্ছে। এভাবে চললে গতকাল সোমবার রাতেই জাহাজটির আরব সাগর অতিক্রম করার কথা। জাহাজটিতে অবস্থানরত ২৫ নাবিক ও ক্যাপ্টেন ফরিদের স্ত্রী সম্পর্কে এখনও নিশ্চিত হওয়া যায়নি।  রোববার বাংলাদেশ সময় বিকেল সাড়ে পাঁচটার দিকে আরব সাগরের ভারত উপকূলে জাহাজটি জলদস্যুর কবলে পড়ে।  সরকার জাহাজ ও নাবিকদের উদ্ধারে দুবাইয়ে বৃটিশ এন্টি-পাইরেসি অফিস, ভারতীয় কোষ্টগার্ড এবং সিঙ্গাপুর আঞ্চলিক জলদস্যু প্রতিরোধ কার্যালয়ে যোগাযোগ করলেও কোন সুফল আসেনি। ভারতীয় কোষ্টগার্ড হেলিকপ্টার পাঠানোর কথা থাকলেও শেষ পর্যন্ত পাঠিয়েছে কিনা নিশ্চিত হওয়া যায় নাই। নাবিকদের ছবি ই-মেইলে এসব দপ্তরে পাঠানো হয়েছে। পাইরেসি মনিটরিং সেল ইউ.কে.এস.টি.এ ও সিঙ্গাপুরের রিফেক জাহাজটির কাছাকাছি অবস্থান করছিল বলে সমুদ্র পরিবহন অধিদপ্তর সূত্রে জানা গেছে।  এদিকে, সরকারী প্রবাসী নাবিক কল্যাণ পরিদপ্তরে ছিনতাইকৃত নাবিকদের কোন  তালিকা পাওয়া যায়নি। সংশ্লিষ্ট শিপিং মাষ্টার জানায় জাহাজ মালিক পক্ষ থেকে নাম পেলে তা জানানো হবে। শিপিং সংশ্লিষ্টদের ধারনা, ইন্টারন্যাশনাল ক্রাইম কনভেনশন অনুযায়ী কোন দেশের জলসীমায় আরেক দেশের জাহাজটিকে উদ্ধার করতে হবে এমন কোন বাধ্যবাধকতা না থাকায় এটিকে অভ্যন্তরীন ক্রাইম হিসেবে গণ্য করা হয়। এক্ষেত্রে জাতিসংঘের নিরাপত্তা পরিষদের মাধ্যমে সাহায্য চাওয়ার নিয়ম। নতুবা সমঝোতা করেই জাহাজ এবং নাবিকদের ছাড়িয়ে আনতে হবে।  বাংলাদেশনিউজ২৪x৭.কম/এমএসএ/এসএ.